
Idén 30 éves a PTE Művészeti Kara, nemzetközi és budapesti programsorozattal ünnepel az intézmény
Pécs / Budapest / Salzburg / Kolozsvár, 2026. szeptember 3. – Harmincéves jubileumát nem egyetlen ünnepi eseménnyel, hanem egy több hónapon átívelő, kiállításokat, koncerteket és szakmai programokat összekapcsoló programsorozattal ünnepli a Pécsi Tudományegyetem Művészeti Kara. Az ősz folyamán a Kar oktatói és hallgatói a pécsi Zsolnay Negyedben található campust átmenetileg hátrahagyva a legjelentősebb hazai és külföldi kulturális központokban mutatkoznak majd be.
A jubileumi évad első felében a PTE Rektori Kabinet Galériában indult kamarakiállítás-sorozat, ősszel azonban a programsorozat nemzetközi léptékűvé válik: a pécsi kar oktatói, hallgatói és öregdiákjai többek között a Magyar Zene Házában, a Pesti Vigadóban, a HAB-ban, a FUGA-ban, valamint Salzburgban és Kolozsváron mutatják meg, milyen sokféle médiumon, alkotói szemléleten és művészeti gyakorlaton keresztül érdemes a "pécsiségről" beszélni a művészetben.
Három évtized a kultúra élvonalában
A PTE Művészeti Kara 1996-os alapítása óta a magyar művészeti felsőoktatás meghatározó szereplőjévé vált. Az intézmény a tradíciót élő tudásként, a kísérletezést pedig alapértékként kezeli. "A jubileumi év programsorozata ezt a sokszínűséget és nyitottságot teszi láthatóvá, valamint azt, mit jelent három évtizednyi kísérletezés, autonómia és művészeti innováció. Célunk, hogy a pécsi műhely szellemisége, az itt születő kortárs alkotói energiák a legszélesebb hazai és nemzetközi közönséghez is eljussanak" – emelik ki a programsorozat szervezői.

A programok sokfélesége a Kar jelenlegi képzési struktúráját is tükrözi. A különböző művészeti területek közös intézményi kerete lehetőséget teremt arra, hogy a hallgatók és oktatók kiállításokon, koncerteken, előadásokon és interdiszciplináris projektekben is együtt dolgozzanak.

MK30 programsorozat

A budapesti programsorozat szeptember 9-én az Eötvös10 Pincegalériában nyíló Alumni – válogatás a Művészeti Kar archívumából című kiállítással kezdődik. Szeptember 11-től a HAB (Hungarian Art and Business) ad otthont A Pécsi Iskola. A Művészeti Kar harminc éve című kiállításnak. A tárlat mintegy harminchárom festő- és szobrászművész munkáin keresztül vizsgálja azt a több generáción átívelő alkotói és gondolkodásbeli kapcsolatrendszert, amely Pécshez és a Művészeti Kar szellemi közegéhez kapcsolódik.

Szeptember 13-án a Magyar Zene Házában egész napos jubileumi koncert- és meglepetésprogram várja a közönséget. Októberben a Bakáts Bunkerben a Kar festő-, szobrász-, intermédia-művész és képzőművészet-terapeuta hallgatóinak munkái lesznek láthatók, a FUGA Építészeti Központban pedig két kiállítás mutatja be a Design- és Médiaművészeti Intézet oktatóinak munkáit.

A jubileumi évad novemberben lép ki Magyarország határain túlra. Salzburgban az UNI ©️ ART című kiállítás mutatja be a Karhoz kapcsolódó alkotásokat a Berchtoldvilla tereiben, majd november 10-én a Stiftung Mozarteumban koncerttel folytatódik a program. Kolozsváron november 9-én a Bánffy-palotában nyílik meg a ENNEAS / N O V E M című kiállítás, amely a Sepsiszentgyörgyi Képzőművészeti Intézet oktatóinak munkáit mutatja be. A jubileumi programsorozat budapesti zenei eseményeinek sorát november 22-én a Pesti Vigadó ünnepi koncertje zárja.

A jubileum nem kizárólag a Kar múltjáról szól: a programok azt is megmutatják, milyen alkotói és oktatási közeg működik ma Pécsett. Az elmúlt öt évben a Kar hallgatói és oktatói több mint 150 szakmai díjat és elismerést szereztek, miközben évente több mint 300 kiállítás, koncert, előadás és egyéb nyilvános szakmai program kapcsolódik a közösségükhöz.

Az eseményekről további részletek a PTE Művészeti Kar hivatalos weboldalán érhetők el: https://art.pte.hu/hu/30-eves-muveszeti-kar

A programsorozat megvalósítását az Universitas Quinqueecclesiensis Alapítvány támogatta.

